Fer turisme a Catalunya significa visitar el seu patrimoni, ja sigui el ric llegat modernista, una petita església rural romànica o una ciutat romana declarada Patrimoni Mundial.
A cada paisatge i a cada destinació de Catalunya, hi ha una oferta diversa de llocs per visitar i activitats culturals per descobrir.
Si ets un professional del turisme i vols dissenyar o ampliar la teva oferta turística amb elements patrimonials, contacta amb nosaltres i t'ajudarem a seleccionar les propostes que millor encaixin amb el que busques.
T'oferim un ampli ventall de visites, rutes i activitats per convertir el viatge pel nostre territori en una experiència única.
Experiències d'un a tres dies per descobrir els ibers i el seu territori a través de propostes turístiques per a tots els públics.
Viu l'increïble experiència de volar en un globus aerostàtic i descobrir el país dels ausetans a vista d'ocell!
Visita els tres jaciments ibèrics d'Osona, respira la història i gaudeix de la gastronomia que ens ofereix aquest indret.
Descobreix Roda de Ter i la seva història, que t'acostarà al llegat i la vida de Miquel Martí i Pol tot resseguint-ne els passos i textos pel municipi, i coneix els increïbles jaciments ibèrics osonencs de l'Esquerda i Montgròs.
Anima't a fer una ruta per la vall de la Cerdanya en una bicicleta elèctrica i a conèixer de primera mà com vivien els ibers en aquesta terra fa més de dos mil anys.
El Castellot de Bolvir acompanya el jaciment amb un modern equipament museogràfic que et sorprendrà.
Experiència de dos dies en què et proposem calçar-te unes raquetes i descobrir el país dels ceretans des d'una nova perspectiva.
T'acostem també al Castellot, un increïble jaciment ibèric que mostra com vivien i com s'adaptaren els ibers a la Cerdanya de fa més de dos mil anys!
I l'endemà... dia d'esquí a la Molina!
Cap de setmana en parella que ens permet reviure un clàssic molt ben complementat: després de visitar les caves Codorniu i tastar la xocolata Simón Coll, apropa't als jaciments ibèrics de la Font de la Canya i Olèrdola i viu la màgica experiència de dormir en una cabanya de pastor totalment adaptada i entre vinyes!
La calor ens apropa a la platja... i per què no a la nostra història i el nostre patrimoni?
Et proposem provar el caiac i el patinet d'aigua en família, però també viure l'increïble experiència d'entrar en un poblat ibèric tal com era fa dos mil anys!
Els jaciments de Ciutadella i Darró et sorprendran.
Experiència de dos dies per descobrir la costa del Penedès lluny de les aglomeracions i la calor de l'estiu: una ruta en bicicleta que ens durà des de Calafell fins al Vendrell, i de tornada l'oportunitat de descobrir dos jaciments ibèrics molt especials a tocar de la platja: Darró i Ciutadella.
Aprofita aquesta oportunitat per descobrir el Montsià en qualsevol època de l'any: ruta en golondrina per conèixer una musclera a la badia dels Alfacs (amb degustació), Amposta i el Museu de les Terres de l'Ebre, i les increïbles vistes del jaciment ibèric de la Moleta del Remei.
El riu Ebre ha estat i continua sent font de vida a les Terres de l'Ebre.
Descobreix-lo des d'una altra perspectiva visitant Gandesa, Tivissa i Vinebre i els seus bells jaciments ibèrics, que t'oferiran unes vistes immillorables sobre el riu i la nostra història.
Una oportunitat única de combinar patrimoni i descans!
Visitar Verdú, un dels nombrosos tallers de ceràmica locals i el seu impressionant jaciment ibèric amb reconstruccions fidels a l'època, i desconnectar a les aigües termals de la propera Vallfogona de Riucorb.
Recórrer la zona de Catalunya que acull la producció d'un dels millors olis del món i el vi DO Costers del Segre, i descobrir el fantàstic patrimoni que s'amaga entre les seves terres.
Cap de setmana ple d'experiències actives al Baix Empordà enmig d'un entorn natural únic: muntar a cavall, anar amb bicicleta, descobrir el jaciment ibèric més important de Catalunya, la ciutat ibèrica d'Ullastret, i fer nit en una masia rural.
Tres dies de senderisme, de Torroella de Montgrí a Palamós, passant per Begur i Calella de Palafrugell, recorrent un entorn natural únic i descobrint dos tresors ibèrics en plena Costa Brava: el Castellot, en una platja verge de Palamós, i l'estratègic Sant Sebastià de la Guarda de Palafrugell.
Sortida d'un dia que convida a aprofitar el bon temps per conèixer de prop Lloret i endinsar-se en la flora d'un jardí noucentista i la que envolta el jaciment ibèric de Puig de Castellet, des del qual gaudir d'unes vistes increïbles sobre la Costa Brava.
Descobreix l'únic jaciment ibèric del Bages, el Cogulló de Sallent, i fes nit al Món Sant Benet, un increïble paratge on viure experiències gastronòmiques, històriques i naturals que no et deixaran indiferent.
Un cap de setmana urbà que ens permetrà conèixer el país dels laietans des de Barcelona, per camins que ens descobriran noves perspectives al costat de la ciutat.
Creuar el Parc de Collserola per arribar al jaciment de Ca n'Oliver de Cerdanyola i, l'endemà, seguir la travessa fins al jaciment de Puig Castellar de Santa Coloma.
Un cap de setmana en parella per combinar l'increïble entorn natural als peus del Parc Natural del Montseny, el patrimoni i la història del jaciment ibèric de Puig del Castell de Samalús i fins i tot un taller de gintònics en un hotel amb encant!
Es tracta d'una proposta de turisme d'experiències del Museu de la Noguera que, sota la marca "El patrimoni emociona," promou l'Agència Catalana del Patrimoni Cultural.
Es tracta d'un producte turístic únic i singular on es barregen cultura, aventura i gastronomia de forma lúdica.
Itinerari: Museu de La Noguera – Visita al Centre d'Interpretació de l'or – Recerca d'or al riu Segre – Degustació de l'or líquid de La Noguera – Dinar andalusí (opcional) – Visita a l'antiga ciutat musulmana (opcional)
Ofici i tradició" és una proposta de turisme d'experiències del Museu de la Vida Rural, que, sota la marca "El patrimoni emociona," promou l'Agència Catalana del Patrimoni Cultural, de la Generalitat de Catalunya.
Es tracta d'un producte turístic singular, especialment adreçat a persones interessades en el món del vi, de la història, de l'etnografia i de la cultura popular.
És un complement ideal per al públic de les rutes d'enoturisme, atès que aporta un "plus" a les convencionals visites a cellers i tastos de vi.
Itinerari: Visita guiada al Museu de la Vida Rural – Tast de vins de la DO Conca de Barberà – Recorregut per la Fassina Balanyà – Visita guiada al Celler Cooperatiu – Dinar basat en la cuina del vi (opcional).
Sabors medievals" es una proposta de turisme d'experiències del Museu de Lleida Diocesà i Comarcal que, sota la marca "El patrimoni emociona," promou l'Agència Catalana de Patrimoni Cultural, de la Generalitat de Catalunya.
La proposta ens porta a resseguir el camí que feien els pelegrins que anaven a Santiago de Compostela, en el seu pas per Lleida.
També ens ofereix una visita única al Museu de Lleida, centrada en les diferents obres d'art que s'hi exposen i que tenen com a tema la iconografia dels pelegrins.
Itinerari: Recorregut dels Pelegrins - Visita a la Seu Vella – Esglésies romàniques de Sant Martí i Sant Llorenç – Museu de Lleida – Dinar (opcional)
Museu de Lleida Diocesà i Comarcal
"VIATGE ALS ORÍGENS DE PAU CASALS.
Música i vi" és una proposta de turisme d'experiències de la Fundació Pau Casals que, sota la marca "El patrimoni emociona," promou l'Agència Catalana de Patrimoni Cultural, de la Generalitat de Catalunya.
Es tracta d'un producte turístic únic i singular, per a persones cultes i sensibles, interessades en la música, la figura de Pau Casals i l'enogastronomia tradicional de qualitat.
Itinerari: Ruta pels escenaris íntims de Pau Casals al Vendrell – Visita guiada al Museu Pau Casals – Audició de violoncel i tast de vi – Dinar amb receptes tradicionals d'El Penedès (opcional)